《晓起登画笥楼望西山晴雪》
清代·允禧

三更滕六翻雪车，香篝宿火重帘遮。街鼓冬冬破初日，巡檐起视庭前花。

弄寒作软两无赖，东风潦倒纷腾拿。振衣高楼试骋目，柳丝不见黄金芽。

城头好山如揖客，界天一道瑶光斜。何处三百六十寺，老松压折空查丫。

我欲策杖访流水，屐齿破冻穿㟏岈。琤鏦忽闻作檐溜，嗒然坐对春无涯。

作者简介：（?—1758）圣祖第二十一子，雍正帝即位后改允禧。号紫琼，亦作紫璚，又署紫琼崖道人，一号春浮居士。雍正时封贝勒。乾隆初进慎郡王。工诗画。卒谥靖。有《花间堂集》。